<classify> MKUU wa Wilaya ya Same mkoani Kilimanjaro, Rosemary Senyamule amesema adhabu ya kifungo cha miaka 30 kila mmoja, walichofungwa wakazi wanne kwa kosa la kuwapa mimba wanafunzi, iwe fundisho kwa wakazi wengine wa wilaya hiyo kuacha tabia hizo.Senyamule alieleza hayo wakati alipokuwa akizungumza na gazeti hilo, kuhusu changamoto ya mimba za wanafunzi na mikakati iliyopo, kukomesha tabia hiyo wilayani humo.Alieleza kuwa hatua za kuwafikisha mahakamani, wanaojihusisha na makosa ya kuwapa ujauzito wanafunzi zimeanza kuchukuliwa, ikiwemo kukamatwa, kufikishwa mahakamani na kufungwa jela.Alieleza kifungo cha jumla ya miaka 30 jela, kilichofungwa wakazi wanne ambao walihusishwa na makosa hayo kumetoa onyo kwa watu wengine wanaojihusisha na matendo hayo na wale wanaofikiria kuacha mara moja.Sisi Same hatupimwi, tutawafunga wote wanaojifanya vijogoo wa kuwaghilibu wanafunzi na kuwakatizia masomo yao, hawa tutalala nao mbele, hatuna huruma, alisisitiza.Alitaka wazazi na walezi wachache ambao bado wana mawazo ya kupata chochote kwa watu wanaotuhumiwa kwa makosa hayo, kwamba wataangukia jela, endapo watabainika kuwa kikwazo katika kesi hizo.  <topic>: KITAIFA 